《蜡梅寄陈相之侍郎》
宋代·王庭圭

野寺西边雪压梅，曾陪杖履探春回。重寻密竹檀栾外，又见疏枝摘素开。

步屧寻花嗟我老，巡檐索笑共谁来。细看风味依然在，不是刘郎去后栽。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。